Document ID: 31994R3140

KOMISSION ASETUS (EY) N:o 3140/94,
annettu 21 päivänä joulukuuta 1994,
mahdollisuudesta tehdä yksityistä varastointia koskevia pitkän aikavälin sopimuksia viinivuodelle 1994/1995 pöytäviinin, rypälemehun, tiivistetyn rypälemehun ja puhdistetun tiivistetyn rypälemehun osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (EY) N:o 1891/94(2), ja erityisesti sen 32 artiklan 5 kohdan ja 81 artiklan,
sekä katsoo, että
viinivuodelle 1994/1995 vahvistetusta ennakkoarviosta ilmenee, että käytettävissä olevat pöytäviinin varastot viinivuoden alussa ylittävät yli neljän kuukauden tarpeella viinivuoden tavanomaisen kulutuksen; sen vuoksi edellytykset mahdollisuudelle tehdä asetuksen (ETY) N:o 822/87 32 artiklan 4 kohdassa tarkoitetussa merkityksessä pitkän aikavälin varastointisopimuksia täyttyvät,
edellä tarkoitettu ennakkoarvio osoittaa, että ylijäämiä on kaikista pöytäviinityypeistä sekä pöytäviineistä, jotka ovat taloudellisesti läheisessä suhteessa tämän tyyppisiin pöytäviineihin; on tarpeen säätää mahdollisuudesta tehdä pitkän aikavälin sopimuksia tämän tyyppisten pöytäviinien osalta; samoista syistä on tarpeen antaa tämä mahdollisuus rypälemehun, tiivistetyn rypälemehun ja puhdistetun tiivistetyn rypälemehun osalta,
rypäletäysmehun valmistukseen käytettävän rypälemehun ja tiivistetyn rypälemehun markkinat kehittyvät, ja viiniköynnöksestä saatavien tuotteiden käytön muuhun kuin viininvalmistukseen suosimiseksi olisi sallittava varastointisopimuksen nimissä komission asetuksen (ETY) N:o 1059/83(3), sellaisena kuin se on viimeksi muutettuna asetuksella (ETY) N:o 2192/93(4), mukaisesti sijoitetun ja rypäletäysmehun valmistukseen tarkoitetun rypälemehun ja tiivistetyn rypälemehun pitäminen kaupan viidennestä sopimuskuukaudesta alkaen tuottajan interventioelimelle tekemän yksinkertaisen ilmoituksen perusteella; samasta mahdollisuudesta on säädettävä näiden tuotteiden viennin suosimiseksi, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
On mahdollista tehdä yksityistä varastointia koskevia pitkän aikavälin sopimuksia asetuksen (ETY) N:o 1059/83 säännösten mukaisesti 21 päivän joulukuuta 1994 ja 15 päivän helmikuuta 1995 välisenä ajanjaksona:
- pöytäviinin osalta, jos ne täyttävät mainitun asetuksen 6 artiklan 3 kohdassa vahvistetut edellytykset,
- rypälemehun, tiivistetyn rypälemehun ja puhdistetun tiivistetyn rypälemehun osalta.
2 artikla
Vähimmäislaatuvaatimukset, jotka niiden pöytäviinien on täytettävä, joiden osalta varastointisopimus voidaan tehdä, määrätään tämän asetuksen liitteessä.
Asetuksen (ETY) N:o 1059/83 6 artiklan 3 kohdasta poiketen Portugalissa pöytäviinien pelkistävien sokereiden pitoisuus ei saa olla yli 4 grammaa litrassa.
3 artikla
Niiden tuottajien, jotka asetuksen (ETY) N:o 1059/83 5 artiklan 1 kohdan ensimmäisessä alakohdassa säädetyissä rajoissa haluavat tehdä pitkän aikavälin varastointisopimuksia jonkin pöytäviinin osalta, on ilmoitettava interventioelimelle sopimusta koskevaa hakemusta esittäessään kuluvan viinivuoden osalta tuottamansa pöytäviinin kokonaismäärän.
Tuottajan on esitettävä tätä tarkoitusta varten jäljennös tuotantoilmoituksesta tai -ilmoituksista, joka tai jotka on laadittu komission asetuksen (ETY) N:o 3929/87(5) 2 artiklan mukaisesti.
4 artikla
1 Ne tuottajat, jotka eivät ole esittäneet ennakkomaksuhakemusta asetuksen (ETY) N:o 1059/83 14 artiklan 2 kohdan mukaisesti, voivat viinivuoden 1994/1995 osalta pitää kaupan rypälemehuja ja tiivistettyjä rypälemehuja vientiin tai rypäletäysmehun valmistukseen viidennen varastointikuukauden ensimmäisestä päivästä alkaen.
2 Tässä tapauksessa tuottajien on ilmoitettava asiasta interventioelimelle asetuksen (ETY) N:o 1059/83 1 a artiklan mukaisesti.
Interventioelin varmistuu tuotteen lopullisesta käytöstä ilmoitettuun tarkoitukseen.
5 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä joulukuuta 1994.

Labels: 3
17